**Mészáros Csaba** (evopro Holding Zrt.)

**Újgenerációs, „0” emissziós, városi busztípus sorozat az evopro mérnökeitől**

Az evopro csoport fejlesztői és vezetői azt vallják, hogy „it’s possible”, azaz „minden lehetséges”, csak tudni és akarni kell. Ennek a filozófiának egyik friss gyümölcse a számos újítást tartalmazó, innovatív, városi autóbuszcsalád koncepció. Az újdonság tartalmát bizonyítják az eddig már kifejlesztett komponensek is, amelyek elérték a szabadalmi védelem szintjét.

A típus sorozatból kialakíthatók a mai, korszerű közlekedésben leggyakrabban alkalmazott, sőt a jövő rendszereiben feltétlenül megkövetelt típusok a midi kategóriától kezdődően, a moduláris felépítésű csuklós buszig. A mindenki által kedvelt és ismert lego-elv ebben a fejlesztésben is érvényesült. A lego építési mód biztosítja azt a műszaki rugalmasságot, amely a vevők, üzemeltetők mindenkori specifikus igényeit képes kielégíteni. A jelenleg gyártott busz típusok hátránya a relatív nagy tömegű fém alvázszerkezet, amelyekbe akkumulátorokat, valamint más hajtáslánc modulokat helyezve, óriási tömegeket kell mozgatni. A fejlesztés alatt álló kompozit szerkezetű, új, „0” emissziós busz innovatív megoldásai jelentős mértékű súlycsökkentést tesznek lehetővé.

A rugalmasság a hajtásrendszerre is vonatkozik, ami biztosítja a fejlesztett típussorozat hajtáselemeinek igény szerinti kombinációját – dízel, plug in hybrid, valamint tiszta elektromos üzem. Az innovatív koncepció lényege egy olyan, nemzetközi összehasonlításban is versenyképes buszcsalád fejlesztése, amely az egyedi műszaki megoldások révén lehetővé teszi a gyártási és üzemeltetési költségek jelentős csökkentését. A hazai fejlesztés fő célja a minél szélesebb beszállítói együttműködés kialakítása a Magyarországon jelenlévő több mint 40 magyar és nemzetközi járműipari partnerrel. A fejlesztések sikeres befejezése esetén, várhatóan több mint 60%-os magyar hozzáadott érték jeleníthető meg. A tervek szerint a legújabb supercapacitor elvű, kínai akkumulátorokkal felszerelt prototípus bemutatására 2013 végén kerülhet sor.